**INKULUMO KANDUNANKULU WAKWAZULU-NATAL UNOMUSA DUBE-NCUBE NGOSUKU LOKUQWASHISA UMPHAKATHI NGABANTU ABADALA OBELUBANJELWE KWAMASHU C SECTION SPORTS GROUND, NGOMSOMBULUKO MHLAKA 12 DECEMBER 2022**

Mphathi woHlelo;

ONgqongqoshe abakhona;

Izikhulu zikaHulumeni;

Amakhansela endawo;

Abamele ezenkolo;

Abamele izinhlangano zabantu abadala;

Osingabo: oGogo noMkhulu;

Izivakashi ezikhethekile;

Umphakathi waKwaMashu Namaphethelo;

**ISINGENISO**

Kuhlala kuba yintokozo ukubuyela ekhaya lapho inkaba yami yasala khona, KwaMashu esiNqawunqawini, okuyindawo engiziqhenyayo ngayo ngoba ngiyilokhu engiyikho ngenxa yezimfundiso neziyalo engazithola lapha ngesikhathi ngisakhula.

Ngenhlanhla thina sikhule ngesikhathi ingane kusengeyomphakathi wonke, yingakho ngisho ngeqholo ukuthi oMkhulu noGogo esinabo namuhla, bangoMkhulu noGogo bami.

Kuphinda kujabulise kakhulu ukuzoba nani zintombi nezinsizwa ezindala, ukuzonibungaza njengoba sekuyophela unyaka, sesibheke nasesikhathini samaholidi kaKhisimusi.

Namuhla sihlanganyele nani ukuzonibungaza nokunibonga ngendlela enhle enisikhulise ngayo.

Siyabonga iziyalo nemithandazo enihlala nisikhulekela ngayo njengoba sikuHulumeni.

Niqhubeke nokusithandazela nokusicelela eNkosini ukuthi sihole abantu ngobuqotho nangokuzinikela.

Ngicela ukukubeka kucace ukuthi ngiyohlala ngiyingane yenu ngaso sonke isikhathi. Nesikhundla enginikwe sona bengingeke ngisithole ukube bekungeyona imithandazo kanye neziyalo zenu.

Ayikho indawo efana nekhaya.

Umntwana uhlala ekhumbula ekhaya, ikakhulukazi uma ekhuliswe kahle kulelo khaya lakhe.

Namuhla sikhethe ukuba nani ukuzonibonga ngokulwela inkululeko ngezikhathi ezinzima zobandlululo.

Sizonibonga ngokusikhulisa yize nanibhekene nezikhathi ezinzima – nangazicabangela inina kuphela – kodwa nacabangela ikusasa eliqhakazile elifanele abantu baseNingizimu Afrika bonke, ngale kokubabandlulula ngokwebala nangokobulili.

Igalelo lenu zintombi nezinsizwa ezindala liyohlala libalulekile kithina.

Ningumnotho kithina – ningumongo wenjabulo nokuphila kwethu – ngaphandle kwenu ngabe kasikho.

**SIYAZIGQAJA NGABANTU ABADALA**

Baqinisile abathu kuguga othandayo.

Sithatha leli thuba ukubongela iqembu Labantu abadala laKwaZulu-Natal elidle umhlanganiso emidlalweni yabantu abadala (Golden Games) ebibanjelwe eGauteng.

Siyaziqhenya ngokuba yikhaya lezingqwele KwaZulu-Natal, eziqwaqwade emakhanda Izintombi nezinsizwa ezindala eziphuma kwezinye izifundazwe, zazishiya zincela izithupha.

Lokhu kudinga ihlombe elikhulu.

Siyazigqaja ngabantu abadala abanyakazisa imizimba, abadlisela ogageni ngisho izingane ezincane.

Sithi halala kuleli qembu lezinsizwa nezintombi ezindala. Ngineqiniso ukuthi ukube bezisimele nakwiNdebe yoMhlaba eqhubekayo eQatar, bebezosibonisa into yamehlo.

Abantu abadala abanakekela imizimba yabo ngokuzivocavoca, baphila impilo ende nenhle – amahlalakhona ahambela kude nabo.

Siyathemba ukuthi intsha izosika ukhasi kubantu abadala abazivocavocayo yize iminyaka isihambile.

Phambili nabantu abadala abazivocavocayo, phambili.

 **ABANTU ABADALA ENINGIZIMU AFRIKA NAKWAZULU-NATAL**

Ngokocwaningo lwabakwaStatsSA lwango-2020,  siyakhula isibalo sabantu abadala eNinigizimu Afrika naKwaZulu-Natal. Lokho kuchaza ukuthi kumele zande izinhlelo ezinakekela abantu abadala.

UHulumeni waKwaZulu-Natal uma wakhela izindlu abantu, ubeka eqhulwini abantu abadala ukuthi yibo okumele babe ngabokuqala ukuzithola ngoba lokho kukhomba ukubahlonipha ngokuba khona ezimphilweni zethu.

UHulumeni wesiFundazwe uyabazisa abantu abadala njengoba siba noSuku Lwabo kanye nePhalamende labo minyaka yonke, lapho sisuke siqhakambisa iqhaza labo ezimpilweni Zethu nasezimpilweni zabantwana bethu.

**MASIBAZISE SIBAHLONIPHE ABANTU ABADALA**

Lolu suku lwanamuhla olokuqhakambisa iqhaza labantu abadala ezimpilweni zethu, igalelo labo emphakathini, lapho sisebenzela khona nasemindenini yethu.

Namuhla sihlonipha iqhaza labantu abadala ngokuba wumtapo wolwazi, amasiko namagugu esizwe.

Niyohlala ningamagugu kithi.

Abantu abadala bazi umlando obalulekile wezwe kanye nasemindenini esiqhamuka kuyona.

Baqinisile abathi indlela ibuzwa kwabaphambili. Siyohlala sihamba phambili uma sithekela futhi sincela ulwazi kubantu abadala ngoba baphuphuma ubuhlakani.

Siyabaqhakambisa futhi siyabatusa ngoba babeka thina phambili kunempilo yabo.

Siyabaqhakambisa ngoba abanawo umhobholo, banothando futhi bayazehlisa zikhathi zonke.

Bathatha imali yabo yokugcina basijabulise ngayo.

Kuyadumaza ukuzwa ukuthi kukhona abahlukumeza abantu abadala ngokuthi bathathe imali yabo yempesheni ngodli.

Sicela ukuthi uphele lowo mkhuba ngoba mubi futhi uzoba nomthelela ongemuhle ekusaseni lethu njengesizwe.

Abantu abadala abaningi baphathwa yisifo sokukhohlwa, bese umphakathi uyabahlukumeza, ubabize ngabathakathi.

Kuyihlazo ukuhlukumeza umuntu omdala, umbize ngomthakathi ngoba ephethwe yisifo sokukhohlwa.

Sicela umphakathi upheze ekwenzeni leli hlazo ngokuthi ufunde kabanzi ngesifo sokukhohlwa.

Kuyasithunaza njengesizwe ukufunda izindaba ezibuhlungu zokudlwengulwa nokunukubezwa kwabantu abadala.

UMengameli wokuqala wentando yeningi uDkt Nelson Mandela wathi ubuqotho nobumnene besizwe bubonakala ngendlela obuphatha ngayo abantu abadala, abesifazane kanye nezingane.

Masiphathe kahle abantu abadala ukuze sibe yisizwe esithuthukayo.

**ABANTU ABADALA BADLULE EZIMWENI EZINZIMA**

Isiqubulo sosuku lwanamuhla sithi: **Ubunqanawe babantu abadala emhlabeni oshintshayo**, phecelezi **Resilience of Older Persons in a Changing World.**

Abantu abadala bayinqanawe, bayinqola emasondosondo ehambisana nokuguquka kwezikhathi.

Okuqaphelekayo wukuthi, ngisho zingaguquka izikhathi – kodwa uthando nobumnene babantu abadala abuguquki.

Sithatha leli thuba ukubonga abantu abadala eNingizimu Afrika yonke, ikakhulukazi KwaZulu-Natal. Badlule ezimweni ezinzima kulesi sifundazwe sethu: Bazibonele ngawabo isizwe sibhuqwa bhuqwa yi-COVID-19, bazibonela ngawabo izwe lihlaselwa yizibhelu ngoJulayi nyakenye.

Zingakapholi lezo zilonda, baphinda baba ngofakazi izikhukhula ziqeda abantu nengqalasizinda, zizishiya kukhalwa ngo-Ephreli nonyaka.

Babekhona nangeminyaka yawo-1980 kuya kweyo-1990 lapho udlame lwezepolitiki lwaqotha imbokodo nesisekelo.

Njengomhlanga okwazi ukuvuka kade ugugulwa yizikhukhula, nabo baphila yize izinhliziyo zabo zasala zilimele kakhulu ngenxa yokuba ngofakazi balezi zimo eziphula umoya ziqede ithemba.

Kodwa abalilahlanga ithemba. Yingakho sigubha nabo lolu suku namuhla.

Babekhona nangesikhathi isizwe sibhuqwa bhuqwa yingculazi nesandulela sayo. Abazange balilahle ithemba, kunalokho baqinisa isizwe idolo ukuthi konke kuzodlula.

Nembala kwadlula. Yingakho uthando esinithanda ngalo lungasoze lwadlula, ngisho kungadlula konke,

Qhubekani nokusimisa isibindi nethemba, nathi sizoqhubeka nokunazisa nokunihlonipha njengoba kwakwenzeka emandulo.

**AZIBUYE EMASISWENI**

Abantu abadala kusuka emandulo bangumthombo wolwazi nobuhlakani obukhulu, yingakho kumele sibahloniphe futhi sibazise njengoba kwakwenzeka kusadliwa ngoludala.

INcwadi eNgcwele igcwele inqwaba yamavesi akhuluma ngokubaluleka kokuhlonipha abantu abadala. Ngisho imiyalelo eyishumi kaMosi ikubeka kucace ukuthi masihloniphe abazali bethu ukuze izinsuku zethu zande ezweni.

Kuyasithokozisa ukuthi namuhla sinabantu abadala abafike kule minyaka abanayo ngenxa yokuthi bahlonipha abazali babo. Nathi singenza kangcono ngokuthi sibahloniphe futhi sibazise ukuthi neyethu iminyaka nezinsuku zande.

Masikugcizelele ukuthi ukuthi ukuba mdala akusona neze isiqalekiso, kunalokho kuyisibusiso esivela kuMdali.

Nathi masibabusise abantu abadala ngokubahlonipha futhi sibanike indawo ebafanele emphakathini ngaso sonke isikhathi. Ukuba yisibusiso kubantu  abadala nathi kuyosilethela izibusiso.

Izazi zithi izwe elingenabo abantu abadala lifana nesihlahla esingenazo izimpande. Sizoba kanjani nekusasa eliqhakazile uma singabahloniphi abantu abazi imuva nomlando wethu njengesizwe?

IZaga 20:29: **“Udumo lwabasha lusemandleni abo. Isicoco sabantu abadala sisezinweleni zabo ezimpunga.”**

Yilokhu ebengikusho ngokuthi ukuba mdala kuwumqhele oqhakambisa ubuhlakani namandla uMdali awanika abantu abadala. Amandla entsha awasho lutho uma kungekho umuntu omdala ozoyikhuza uma iphambuka endleleni. Yingakho nesiZulu sithi indlela ibuzwa kwabaphambili, siphinde futhi sithi ababuyisi baphambili.

 1Thimothewu 5: 1-3: **Ungabakhaci abantu abadala, kodwa bayale njengabazali, namadoda amasha njengabafowenu, abesifazane abadala njengawonyoko, nabesifazane abasha njengawodadewenu ngenhlanzeko epheleleyo**.

Siyabonga ukuthi niphume ngobuningi benu zintombi nezinsizwa ezindala uma sinicela ukuthi nibe nathi namuhla.

Lokho kuyasithoba kakhulu.

Kuyasithoba futhi kuyasithokozisa ukuzehlisa kwenu. Yingakho sithatha leli thuba lokuthi siniphakamise ngoba niyazehlisa.

Sicela ukugcizelela ukuthi ubukhona benu ezimpilweni zethu buyisipho esikhulu esivela kuMdali. Isipho usiphatha kahle futhi uyasazisa. Isipho esivela kuMdali usazisa futhi usihlonipha kakhulu kunesipho esivela kumuntu.

Ngala mazwi siyathembisa zintombi nezinsizwa ezindala ukuthi siyohlala sinithanda futhi sinazisa ngenxa yobuhlakani benu obungasoze babuna.

Singalukhohlwa kanjani uthando enilukhombisa kithina nakubantwana bethu. Impela umuzi ongenawo umuntu omdala ufana nesibani esingenamafutha.

Ubukhona benu ezimpilweni zethu bufana nezibani eziletha ukukhanya kanye nemfudumalo ngaso sonke isikhathi.

Njengoba sesibheke kuKhisimusi, sithatha leli thuba ukunifisela uKhisimusi ophephile nonezibusiso, ukuthula nothando.

Sinifisela nonyaka omusha ogcwele intokozo nentokomalo ngaso sonke isikhathi.

NIqhubeke nokusithandazela nokusiyala njengezisebenzi zenu kuhulumeni wesifundazwe.

Siyabonga.